T.B. , SN



Nakon velike pobjede nad Srbijom prošloga petka, hrvatska nogometna reprezentacija trebala bi u utorak gostovati kod Walesa u Swanseaju, no Veliku Britaniju, pa tako i taj njezin dio, ovih je dana pogodilo snježno nevrijeme te je pitanje hoće li postojati uvjeti za igru. U Walesu je palo oko metar snijega, koji već danima pada.U petak su i škole bile zatvorene, promet je bio paraliziran. Posebno se alarmantnim čini podatak da je ovoga vikenda odgođeno čak četiri od šest utakmica velške lige. Stoga se s razlogom postavlja pitanje hoće li se uopće odigrati kvalifikacijski dvoboj za Svjetsko prvenstvo između Walesa i Hrvatske.Ovih je dana jedna kvalifikacijska utakmica za Brazil 2014. već odgođena zbog snijega, ona između Sjeverne Irske i Rusije. Odgađana je čak dva puta, najprije je s petka bila pomaknuta na subotu, no s obzirom da se stanje nije popravilo odgođena je do daljnjega. Snježno nevrijeme zahvatilo je čitav taj dio Europe, pa premda se za danas u Swanseaju najavljuje razvedravanje, s obzirom na količinu napadalog snijega pitanje je hoće li se teren uspjeti očistiti do sutra navečer (početak je zakazan za 20.45 sati po lokalnom vremenu, odnosno 19.45 po hrvatskom). Ukoliko se utakmica i bude igrala, travnjak će zasigurno biti vrlo težak za igru, što bi našim reprezentativcima moglo predstavljati veći problem od protivnika.No, 'vatreni' su barem posljednji trening uoči puta u Wales odradili danas također po snijegu, koji je i u Zagreb padao dosta intenzivno. Izabranici Igora Štimca trenirali su na glavnome maksimirskom terenu, po dosta hladnom vremenu, te se na taj način barem malo pripremili na uvjete kakvi ih čekaju u Walesu.Inače, prvi je trening s reprezentacijom odradio i Mateo Pavlović, igrač koji je ove zime iz "Zagreba" prešao u redove njemačkog "Werdera" iz Bremena. Pavlović je naknadno pozvao nakon što se ozlijedio Josip Šimunić.Kranjčarova ozljeda otvara vrata povratku Ognjena Vukojevića u vezni red, a Šimunićeva apstinenija znači potragu za novim Ćorlukinim partnerom u sredini obrane. Štimac je dosad više vjerovao u Vidu nego u Lovrena, protiv Srbije obojicu je uveo s klupe.U jednoj varijanti, s dupliranim desnim bokom kao mjerom borbe protiv tandema Bale - Bellamy, nije isključeno da će biti mjesta za obojicu. Hrvatska bi tada istrčala u formaciji: Pletikosa - Vida, Ćorluka, Lovren, Strinić - Srna, Vukojević, Modrić, Rakitić - Olić, Mandžukić.